**ELŐTERJESZTÉS**

**Szombathely Megyei Jogú Város Közgyűlésének 2024. október 10-i alakuló ülésére**

**Javaslat**

**a polgármester jogszabályban meghatározott illetményére és költségtérítésére**

Tájékoztatom a Tisztelt Közgyűlést, hogy a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 71. § (2) bekezdésének hatályos rendelkezése értelmében a megyei jogú város polgármestere megbízatásának időtartamára havonta illetményre jogosult, amelynek összege havonta bruttó 1.300.000 forint. Az Mötv. 71. § (6) bekezdése alapján a főállású polgármester havonta az illetményének 15 %-ában meghatározott összegű költségtérítésre is jogosult (havonta bruttó 195.000,- Ft).

A közszolgálati tisztviselőkről szóló 2011. évi CXCIX. törvény (a továbbiakban: Kttv.) 225/A. § (1) bekezdése értelmében a polgármester tekintetében a képviselő-testület gyakorolja a munkáltatói jogokat.  Az Mötv. fentiekben idézett rendelkezéseiből is látható, hogy a képviselő-testületnek a polgármester illetményét és költségtérítését illetően nincs mérlegelési joga, hiszen mind az illetmény, mind a költségtérítés törvényben rögzített, egyértelműen meghatározott összeg, ugyanakkor a Kttv. 225/L. § (1) bekezdése értelmében a polgármesterre is alkalmazni rendelt 131. § (1) bekezdés alapján erről alakszerű határozatot kell hozni.

Tájékoztatom a Tisztelt Közgyűlést, hogy a Kttv. 225/L. § (1) bekezdésében adott felhatalmazás alapján a 141. § (6) bekezdésben foglaltak szerint államilag elismert nyelvvizsga eredményét igazoló bizonyítvány vagy azzal egyenértékű okirat bemutatása esetén angol, francia, német, arab, kínai és orosz nyelvek tekintetében alanyi jogon idegen-nyelvtudási pótlék jár. Az idegennyelvtudási-pótlék nem része az illetménynek, azon felül jár.

Javaslom, hogy az elmúlt ciklusok gyakorlata alapján a Tisztelt Közgyűlés biztosítson a polgármester részére mobiltelefon-használatot, a mindenkori közszolgálati szabályzatban rögzített eljárási szabályok szerint igénybevett, a köztisztviselőkével egyező mértékű cafetéria-juttatást, továbbá a hivatali autók személyes célra történő használatát is a mindenkori hivatali gépjárműüzemeltetési szabályzat szerint. E juttatások költségeit a Közgyűlés Szombathely Megyei Jogú Város Polgármesteri Hivatala útján téríti meg.

A Kttv. 225/H. § (1) bekezdése kimondja: „A képviselő-testület határozatával jutalmat állapíthat meg a polgármesternek meghatározott időszakban végzett munkája értékelése alapján. A jutalom évi mértéke nem haladhatja meg a polgármestert megillető illetmény vagy tiszteletdíj hathavi összegét.”

Tájékoztatom a Tisztelt Közgyűlést, hogy a jutalom megállapítására polgármester úr vonatkozásában nem került sor.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2024. október 4.**

**/: Dr. Károlyi Ákos :/**

**HATÁROZATI JAVASLAT**

**……./2024. (X. 10.) Kgy. számú határozat**

1. A Közgyűlés megállapítja, hogy Dr. Nemény András polgármester:

* az Mötv. 71. § (2) bekezdése alapján megbízatásának időtartamára havonta bruttó 1.300.000,- Ft összegű illetményre jogosult,
* az Mötv. 71. § (6) bekezdése alapján megbízatásának időtartamára havonta bruttó 195.000,- Ft összegű költségtérítésre jogosult.

1. A Közgyűlés a polgármester részére mobiltelefon-használatot, a Polgármesteri Hivatal köztisztviselőivel egyező mértékű - a mindenkori közszolgálati szabályzat eljárási szabályai szerint igénybevett - cafetéria-juttatást, valamint a mindenkori hivatali gépjárműüzemeltetési szabályzat szerint a hivatali gépjárművek személyes célra történő használatát biztosítja, amelyek költségeit Szombathely Megyei Jogú Város Polgármesteri Hivatala útján megtéríti.
2. A Közgyűlés felkéri a jegyzőt a szükséges munkáltatói iratok elkészítésére.

**Felelős:**  Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője,

Stéger Gábor, a Közgazdasági és Adó Osztály vezetője,

Desits Zoltán, az Informatikai Iroda vezetője,

Lajos Tibor, a Gondnoksági Iroda vezetője)

**Határidő:** azonnal